1 ΓΕΛ ΚΕΡΑΤΣΙΝΙΟΥ
ΕΡΕΥΝΗΤΙΚΗ ΕΡΓΑΣΙΑ ΤΜΗΜΑΤΟΣ Α5 2013-2014
ΓΙΑ ΓΕΛΙΑ ΚΑΙ ΓΙΑ ΚΛΑΜΑΤΑ…..

 **ΕΙΣΑΓΩΓΗ**

Το γέλιο συνοδεύει τον ερχομό μας στη ζωή.

Το κλάμα και ο θρήνος την αποχώρηση μας από αυτήν.

 ΓEΛΙΟ ΚΑΙ ΚΛΑΜΑ: κομμάτια αναπόσπαστα της ζωής μας.
 ΓΕΛΙΟ ΚΑΙ ΚΛΑΜΑ: δυο εκδηλώσεις που υφαίνουν τον καμβά της καθημερινότητας μας.
 ΤΟ ΓΕΛΙΟ ΚΑΙ ΤΟ ΚΛΑΜΑ
 Ας εμβαθύνουμε λίγο και ας τα γνωρίσουμε καλύτερα.

 **ΕΙΣΑΓΩΓΙΚΟ ΠΟΙΗΜΑ**

Τελειώνουν πια τα ψέματα
της Tράπεζας τα θέματα
θα φθάσουν οσονούπω.
Και τότε, σας ομολογώ,
φοβάμαι οι επιδόσεις μου …
μην πέσουνε με γδούπο!

Νιώθω σαν να ‘χω πυρετό
κι όλο ο νους μου είναι εκεί
Αρχαία, Χημεία, Φυσική
Θεέ μου ας τη βγάλω καθαρή!

Μα φτάνει πια με όλ’ αυτά!
Λιγάκι ας ξεσκάσουμε
τις έννοιες να ξεχάσουμε.
Ας πούμε γι’ άλλα πράγματα
για… γέλια και για κλάματα.

 **ΤΟ ΓΕΛΙΟ ΚΑΙ ΤΟ ΚΛΑΜΑ ΣΤΑ ΜΩΡΑ**

 Το κλάμα είναι η πρώτη εκδήλωση του νεογέννητου, άμεσα συνδεδεμένη με την πρώτη του ανάσα. Μέσω του κλάματος ενεργοποιείται το αναπνευστικό σύστημα του βρέφους. Αποτελεί μια πολύ σημαντική ένδειξη υγείας για το καινούργιο μικροσκοπικό ανθρωπάκι.
 Τα μωρά κλαίνε για πολλούς και διαφορετικούς λόγους.
Ένα μωράκι μπορεί να κλαίει γιατί πεινάει, θέλει άλλαγμα, ζεσταίνεται ή κρυώνει, έχει κολικούς, είναι κουρασμένο ή άρρωστο, κάτι το τρόμαξε ή γιατί απλά θέλει αγκαλιά.

 Δεν υπάρχει μια μαγική μέθοδος για να σταματήσουμε το επίμονο κλάμα ενός μωρού, αν και πολλοί γονείς , φθάνοντας στα όρια της υπομονής τους ,θα εύχονταν το μωράκι τους να λειτουργούσε με μπαταρίες και διακόπτη ON-OFF.
 Κάποια μωράκια ηρεμούν με λίγη μουσική, κάποια με την αγκαλιά, άλλα με πιπίλα, άλλα με ένα χαλαρωτικό μπάνιο ή με ένα παιχνίδι.
 Σε λίγες ευτυχώς περιπτώσεις, απαιτούνται δραστικότερες λύσεις.
Σύμφωνα με μαρτυρίες γονέων, υπάρχουν μωράκια που το κλάμα τους σταματά με τη βοήθεια μονότονων παρατεταμένων θορύβων, π.χ. ένα πιστολάκι μαλλιών που λειτουργεί συνεχώς (ακόμα και για ώρες) ή μια ηλεκτρική σκούπα ή ένας απορροφητήρας. Άλλα λοιπόν μωράκια λιώνουν 10 πιπίλες μέχρι να μεγαλώσουν ενώ άλλα καίνε μερικές ηλεκτρικές συσκευές. Είναι να μην σου τύχει!
 Το γέλιο αποτελεί δείκτη υγιούς ανάπτυξης του μωρού. Ως βρέφος σχηματίζει την γκριμάτσα του χαμόγελου τις πρώτες μέρες της ζωής του. Το συνειδητό όμως χαμόγελο σχηματίζεται συνήθως στην διάρκεια του δεύτερου μήνα της ζωής του.

 Στον πέμπτο με έκτο μήνα το χαμόγελο εξελίσσεται σε ηχηρό γέλιο. Σίγουρα, όταν γελάει ένα μωρό είναι ευτυχισμένο.
 Δεν αντιδρούν όμως όλα τα μωρά με τον ίδιο τρόπο στα ίδια ερεθίσματα. Όπως ακριβώς και στους ενήλικες, υπάρχει ο τύπος του μωρού που γελάει με το παραμικρό, κοινώς το «μωρό-χάχας» και ο τύπος του μωρού που πρέπει να κοπιάσεις για να το διασκεδάσεις, κοινώς το «μωρό- βαρύ κι ασήκωτο».
 **Το γέλιο και το κλάμα στην παιδική ηλικία.**

 Πολλά τα γέλια πολλά και τα κλάματα στη διάρκεια της παιδικής ηλικίας.
 Έχοντας συνειδητοποιήσει τη δύναμη των δύο αυτών εκδηλώσεων, ένα παιδί εκφράζεται καθημερινά όχι μόνο με τα λόγια αλλά και με γέλιο ή δάκρυ. Γελά όταν είναι ευτυχισμένο ή διεκδικεί την προσοχή των άλλων και κλαίει όταν αισθάνεται λύπη, ή πόνο ή θεωρεί πως το αδικούν ή δεν το αγαπούν ή απλά γιατί έτσι κερδίζει την προσοχή.
 Απαιτείται βέβαια ιδιαίτερη υπομονή από τους γονείς, ειδικά στην περίπτωση των υπερευαίσθητων παιδιών που κλαίνε εύκολα, ενώ είναι χρήσιμο να γνωρίζουμε πως εκτεταμένες μελέτες καταδεικνύουν πως όσο πιο εύθυμο είναι το περιβάλλον στο οποίο μεγαλώνουν τα παιδιά, τόσο πιο εύθυμα γίνονται και εκείνα, κλαίνε λιγότερο, ενώ αποκτούν και μια αυξημένη αίσθηση του χιούμορ.

 **Το γέλιο και το κλάμα στους ενήλικες**Οι ενήλικες κλαίνε λιγότερο από τα παιδιά. Αιτίες που προκαλούν το κλάμα : λύπη, πόνος, θυμός, υπερένταση, απελπισία, νεύρα, πένθος. Σε κάποιες όμως περιπτώσεις κλαίμε από χαρά ή ευτυχία.
 Οι γυναίκες κλαίνε πιο συχνά από τους άντρες χωρίς να αισθάνονται ντροπή για την εκδήλωση των συναισθημάτων τους, σε αντίθεση με τους περισσότερους άνδρες που θεωρούν το κλάμα έκφραση αδυναμίας.
 Οι ενήλικες σύμφωνα με μελέτες γελούν κατά μέσο όρο 17 φορές την ημέρα , σε αντίθεση με τα παιδιά που γελούν 40 φορές την ημέρα.
 Σε περιόδους πίεσης ή κρίσεων ένας ενήλικας γελά ακόμα λιγότερο ενώ υπάρχουν Έλληνες που στις μέρες μας δηλώνουν πως περνούν ολόκληρη μέρα χωρίς να γελάσουν ούτε μια φορά.

 **Τα είδη, η βιοχημεία και τα αποτελέσματα του κλάματος**

 Τρία είναι τα κύρια είδη δακρύων: **Τα** **συνεχή ή βασικά**, τα οποία διατηρούν υγρά τα μάτια και τα προστατεύουν, **τα αντανακλαστικά** που προκαλούνται από κάποιο εξωτερικό ερέθισμα όπως το καθάρισμα των κρεμμυδιών και τέλος **τα συναισθηματικά ή ψυχολογικά** δάκρυα που συνοδεύουν τις συναισθηματικά φορτισμένες στιγμές μας.
 Τα συναισθηματικά δάκρυα έχουν από επιστημονική άποψη το μεγαλύτερο ενδιαφέρον. Σύμφωνα με βιοχημικές έρευνες, τα δάκρυα αυτά έχουν μεγάλη περιεκτικότητα γενικά σε πρωτεΐνες αλλά και ειδικότερα σε ορμόνες, όπως η προλακτίνη, που λειτουργεί αγχολυτικά αλλά και ενισχύει το ανοσοποιητικό μας σύστημα.
 Στη σύνθεση των συναισθηματικών δακρύων ανιχνεύονται ενδορφίνες που λειτουργούν ως παυσίπονα. Τα δάκρυα απομακρύνουν τοξίνες από τον οργανισμό και συνήθως, αφού κάποιος κλάψει , παρουσιάζει μεγαλύτερη διαύγεια σκέψης από ότι πριν , ενώ πέφτει και η ένταση των συναισθημάτων του.
 Ο William Shakespeare έγραψε: «Το κλάμα μειώνει το βάθος της θλίψης»
 Τι προηγείται όμως μέχρι να εκδηλωθεί το κλάμα;
Πριν την εκδήλωση του κλάματος παρατηρείται ιδιαίτερη άνοδος κάποιων ορμονών στον οργανισμό μας, οι οποίες σχετίζονται με τα συναισθήματα μας. Τα επίπεδα αυτών των ορμονών διαταράσσονται ευκολότερα και γρηγορότερα στις γυναίκες ,ενώ στους άνδρες η ορμόνη τεστοστερόνη δυσκολεύει την αύξηση των ορμονών του κλάματος.
 Αυτός είναι ο λόγος για τον οποίο μια μέση γυναίκα κλαίει περίπου 64 φορές τον χρόνο ενώ ένας άνδρας πολύ λιγότερο.

**Τα είδη, η βιοχημεία και τα αποτελέσματα του γέλιου**

 Σύμφωνα με επιστημονικές έρευνες , γελάμε όταν ένα κατάλληλο ερέθισμα φθάσει σε συγκεκριμένα σημεία του εγκεφάλου.
 Το ερέθισμα μπορεί να είναι αισθητηριακό (κάτι που είδαμε ή ακούσαμε ) ,πνευματικό (μια σκέψη) ή και χημικό (π.χ. έκθεσή μας σε κάποιες χημικές ουσίες).
 Τα είδη του γέλιου πολλά: το αυθόρμητο, το νευρικό, το μεταδοτικό, το σαρκαστικό, το γέλιο αμηχανίας κ.λ.π.
 Τι συμβαίνει στον οργανισμό μας πριν εκδηλωθεί το γέλιο;
 Στον εγκέφαλό μας εντοπίζεται μια περιοχή με το όνομα μεταιχμιακό σύστημα. Αυτό αποτελεί έδρα των συναισθημάτων μας. Η περιοχή λοιπόν αυτή καθορίζει το είδος του γέλιου μας αφού δεχθεί τα αντίστοιχα ερεθίσματα μέσω των νευρωνικών κυκλωμάτων.
 Σύντομα το γέλιο επηρεάζει ολόκληρο το σώμα μας: οι καρδιακοί παλμοί αυξάνονται, η αναπνοή γίνεται εντονότερη, το διάφραγμα και οι κοιλιακοί μύες συσπώνται ενώ οι σκελετικοί μύες και οι σφιγκτήρες χαλαρώνουν , εξ’ ου και το γνωστό «κατουρήθηκε από τα γέλια».
 Η εκδήλωση του γέλιου προκαλεί μεταβολές στα επίπεδα των ορμονών μας , για παράδειγμα πτώση της αδρεναλίνης, άρα χαλάρωση και αύξηση των ενδορφινών που είναι όπως προαναφέραμε φυσικά παυσίπονα του οργανισμού.
 Τα οφέλη που πηγάζουν από το γέλιο είναι πάμπολλα.
Το γέλιο:
-Είναι γιατρικό για το άγχος.
-Ρυθμίζει την πίεση και ενισχύει την κυκλοφορία.
-Τονώνει το ανοσοποιητικό αφού συνδέεται άμεσα με την παραγωγή περισσότερων Τ- λεμφοκυττάρων .
-Κάνει καλό στην καρδιά.
-Αυξάνει την παροχή οξυγόνου στον εγκέφαλο, βελτιώνοντας έτσι την ικανότητα συγκέντρωσης.
 Ανεκτίμητες είναι και οι ψυχολογικές επιδράσεις του γέλιου:
~Κάνει ευκολότερη την αντιμετώπιση της ζωής.
~Μας βοηθά να νιώσουμε καλύτερα αφού εξουδετερώνει συναισθήματα όπως φόβο ,θυμό ή ανία.
~Μειώνει τις εντάσεις και δημιουργεί οικειότητα με τους ανθρώπους γύρω μας.
~Μας κάνει περισσότερο ελκυστικούς.
~Βελτιώνει την ψυχολογία μας και έτσι βλέπουμε τη ζωή μας με περισσότερη αισιοδοξία.

  **ΕΡΩΤΗΜΑΤΟΛΟΓΙΑ**

 Ένα από τα εργαλεία που χρησιμοποιήσαμε στην έρευνά μας ήταν τα ερωτηματολόγια.

 Κάθε ομάδα συνέταξε το δικό της ερωτηματολόγιο, το οποίο και απαντήθηκε από 50 άτομα.

Συνολικά, λοιπόν, στην έρευνά μας συμμετείχαν 250 άτομα.

 Κάποια αποτελέσματα ήταν μάλλον αναμενόμενα, ενώ κάποια άλλα μας ξάφνιασαν.

Ενδεικτικά σας παρουσιάζουμε:

 Στην ερώτηση: Θεωρείτε το γέλιο σημαντικό για τη ζωή σας; Θετικά απάντησε το 94%.

 Στην ερώτηση: Σας έχει συμβεί ποτέ να γελάσετε σε μια πολύ ακατάλληλη στιγμή, π.χ. σε κηδεία; Θετικά απάντησε το 62%, επιβεβαιώνοντας έτσι τη γνωστή παροιμία: ”Δεν υπάρχει κηδεία χωρίς γέλιο και γάμος χωρίς κλάμα’’.

 Στην επίκαιρη ερώτηση: Γελάμε αρκετά στις μέρες μας; Αρνητικά απάντησε το 68%.

 Το 60% των ερωτηθέντων απάντησε ότι το γέλιο δεν έχει όρια.

Στην ερώτηση ‘’αισθάνεστε καλύτερα μετά από το κλάμα’’; Θετικά απάντησε το 70%.

 Το 78% των ερωτηθέντων δήλωσε πως με το πέρασμα των χρόνων το γέλιο τους έχει αλλάξει.

 Το 96% των ατόμων δήλωσε πως πολλές φορές γελά όχι με το αστείο κάποιου αλλά με τα γέλια που αυτό προκαλεί. Κοινώς το γέλιο είναι κολλητικό.

 Το 86% έχει κλάψει από γέλια.

 Τέλος το 58% παραδέχθηκε ότι έχει κλάψει με αφορμή ένα βιβλίο ή μία ταινία ή ένα έργο τέχνης.

 **ΧΗΜΙΚΕΣ ΟΥΣΙΕΣ ΠΟΥ ΠΡΟΚΑΛΟΥΝ ΓΕΛΙΟ Η΄ ΚΛΑΜΑ**

 ΤΟ ΑΕΡΙΟ ΤΟΥ ΓΕΛΙΟΥ

 Γνωστό και ως ιλαρυντικό αέριο, το υποξείδιο του αζώτου (Ν2Ο), προκαλεί μεθυστική ευδιαθεσία και γέλιο.

 Χρησιμοποιείται κυρίως ως αναισθητικό στην οδοντιατρική με αποτέλεσμα, μετά την αφύπνιση τους , οι ασθενείς να είναι ιδιαίτερα εκδηλωτικοί και χαλαροί.

 Ως ουσία όμως παρουσιάζει ιδιαίτερη επικινδυνότητα όταν χρησιμοποιείται χωρίς γνώση και μέτρο. Στις ΗΠΑ έχουν αναφερθεί περιστατικά καρδιακής προσβολής, εγκεφαλικής βλάβης αλλά και θανάτων νεαρών, που επιχείρησαν να το χρησιμοποιήσουν ως ναρκωτικό. Εγκεφαλικά, παραισθήσεις, ακράτεια, χρόνια κατάθλιψη αλλά και βλάβες στο μυελό των οστών είναι μερικά μόνο από τα προβλήματα που μπορεί να προκαλέσει το αέριο αυτό όταν λαμβάνεται συστηματικά.

 Με την εισπνοή του το υποξείδιο του αζώτου μειώνει τα επίπεδα οξυγόνου στο αίμα, στερώντας τον εγκέφαλο και τα ζωτικά όργανα από αυτό.

 Νεότερες έρευνες κατέδειξαν ότι το αέριο του γέλιου αποτελεί αυτή τη στιγμή μια από τις κύριες αιτίες καταστροφής της στιβάδας του όζοντος.
 Παράλληλα συμβάλλει και στην υπερθέρμανση του πλανήτη αφού αποτελεί αέριο του θερμοκηπίου. Για το 1/3 του εκπεμπόμενου στην ατμόσφαιρα αερίου ευθύνονται ανθρώπινες δραστηριότητες όπως καύσης βιομάζας, επεξεργασία αποβλήτων και ορισμένες βιομηχανικές διαδικασίες ενώ τα υπόλοιπα 2/3 παράγονται από τη φυσική δράση των βακτηρίων που διασπούν τις αζωτούχες ενώσεις στο έδαφος και στους ωκεανούς.

ΔΑΚΡΥΓΟΝΑ

 Τα δακρυγόνα είναι γενικά αέριες χημικές ενώσεις που ερεθίζουν τους βλεννογόνους προκαλώντας ροή δακρύων. Τα πρώτα δακρυγόνα παρασκευάστηκαν από Γερμανούς γύρω στο 1870 και χρησιμοποιήθηκαν στα πεδία των μαχών ,όπου όμως τώρα απαγορεύεται η χρήση τους στα πλαίσια των συνθηκών για τα χημικά όπλα.

 Αυτοί λοιπόν που πλέον έχουν την δυσάρεστη εμπειρία να γνωρίσουν την δράση των δακρυγόνων είναι οι άνθρωποι που διαδηλώνοντας ενοχλούν την εξουσία, αφού η χρήση δακρυγόνων για την καταστολή διαδηλώσεων όχι μόνον δεν απαγορεύεται αλλά διαρκώς αυξάνεται.

 Από τα περισσότερο χρησιμοποιούμενα δακρυγόνα είναι τα CN, CS, CR, OC αλλά και συνδυασμοί τους.

 Χρησιμοποιούνται είτε με τη μορφή χειροβομβίδας που απελευθερώνει αέρια, είτε με χρήση εκτοξευτήρων ή σε ανάμειξη με το νερό πυροσβεστικών αντλιών.

 Στην Ελλάδα περισσότερο χρησιμοποιείται το CS που φέρει το χημικό όνομα ορθοχλωροβενζαμαλονονιτρίλη.

 Τα συμπτώματα από την έκθεση σε δακρυγόνα διαφέρουν από άνθρωπο σε άνθρωπο. Τα συνήθη συμπτώματα είναι: κάψιμο στη μύτη, το στόμα ή και το δέρμα, δάκρυα και δυσκολία στην όραση , σιελόρροια, απώλεια προσανατολισμού και σύγχυση. Άμεση επαφή με τα μάτια μπορεί να προκαλέσει καταστροφή του κερατοειδούς.

 Σύμφωνα με εγχειρίδιο του γερμανικού στρατού αν η δηλητηρίαση είναι πιο έντονη, προκαλείται πανικός και το άτομο δεν είναι ικανό ούτε να εισπνεύσει ούτε να εκπνεύσει.

 **Το γέλιο και το κλάμα στις τέχνες.**

**Ζωγραφική**

Πλήθος έργων ζωγραφικής απεικονίζουν ανθρώπους που γελούν ή κλαίνε. Χαρακτηριστικά αναφέρουμε:

Η Γυναίκα που κλαίει είναι ένα από τα πολυτιμότερα έργα του Πικάσο. Η συγκεκριμένη μορφή εκφράζει τον πόνο και την θλίψη για τα θύματα του βομβαρδισμού της πόλης Γκουέρνικα κατά την διάρκεια του Ισπανικού εμφυλίου.

 Το Χαμόγελο της Μόνα Λίζα Σύμφωνα με Γάλλους επιστήμονες ο Λεονάρντο Ντα Βίντσι κατάφερε να σχηματίσει το αινιγματικό χαμόγελο της Τζοκόντα χρησιμοποιώντας σαράντα εξαιρετικά λεπτές στρώσεις σμάλτου εμπλουτισμένου με χρωστικές ώστε να επιτύχει το θόλωμα και τις σκιές γύρω από το στόμα της Μόνα Λίζα.

Κατά την άποψη των ερευνητών, η Μόνα Λίζα ήταν η Λίζα Γκεραρντίνι, μέλος σημαντικής οικογένειας της Φλωρεντίας.

Πολλοί υποστηρίζουν ότι στην πραγματικότητα ο Ντα Βίντσι δε σχεδίασε χαμόγελο, άλλα απλά αυτό που έβλεπε μπροστά του οφειλόταν ή σε μικρή παράλυση του προσώπου της Γκεραρντίνι ή σε πρόβλημα στην οδοντοστοιχία της.

Ήδη στην Φλωρεντία έχουν γίνει εκταφές στον οικογενειακό τάφο της οικογένειας ώστε να αποκωδικοποιηθεί το χαμόγελο της Τζοκόντα με αναλύσεις DNA.
 Αν οι έρευνες αποδώσουν θα αποκατασταθεί η ιστορική αλήθεια αλλά κατά την ταπεινή μας γνώμη η ιστορία της τέχνης θα στερηθεί ένα από τα πιο γοητευτικά της μυστήρια.

 **Γλυπτική**

 Διάφορα γλυπτά από την αρχαιότητα μέχρι σήμερα απεικονίζουν ανθρώπους σε στιγμές ευθυμίας η θρήνου.
 Ενδεικτικά αναφέρουμε τα αγάλματα που απεικονίζουν το Διόνυσο και τη συνοδεία του σε στιγμές ιλαρότητας ενώ ο θρήνος αποδίδεται σε γλυπτά της αποκαθήλωσης του Ιησού με γνωστότερη την Πιετά του Μιχαήλ Άγγελου, μαρμάρινο γλυπτό που βρίσκεται στη Βασιλική του Αγίου Πέτρου στο Βατικανό και το οποίο απεικονίζει το νεκρό σώμα του Ιησού στην αγκαλιά της Μητέρας Του Παναγίας που θρηνεί σιωπηρά.

 **Tο γέλιο και το κλάμα στην ποίηση**

 Πάμπολλα ποιήματα αναφέρονται στο γέλιο και το κλάμα. Μερικά μόνον αποσπάσματα:

Το γέλιο σου (Pablo Neruda)

Πάρε μου το ψωμί αν θες,
Πάρε μου τον αγέρα, μα μην μου παίρνεις το γέλιο σου

 Και παρακάτω:

Γέλα στην νύχτα, στη μέρα, στο φεγγάρι
γέλα στις στριφτές στράτες του νησιού
γέλα σε αυτό το άγαρμπο αγόρι που σ’ αγαπά,
μα όταν ανοίγω τα μάτια μου και τα κλείνω
όταν τα βήματα μου φεύγουν, όταν γυρνούν τα βήματά μου,
αρνήσου μου το ψωμί, τον αγέρα, το φως, την άνοιξη
μα ποτέ το γέλιο σου γιατί θα πεθάνω.

 Από «το τραγούδι της αδελφής μου» του Γιάννη Ρίτσου:

«Σπυρί σπυρί σύναξες μέσα σου τα δάκρυα των φτωχών, των ταπεινών.
Κι όταν γκρεμίστηκε το σπίτι μας
Εσύ απόμεινες ακόμη ορθή-ίσκιος της Παναγιάς-
για να μου δείξεις τ’ άστρα μες από την τρύπια στέγη …»

και από το ποίημα του ¨Μητέρα¨
«Μητέρα, μητέρα
που αρνηθήκαμε την τρυφερή σοφία των δακρύων σου
πού’ ναι το χέρι σου ν’ ακούσουμε την αυγή και τη θάλασσα
να ζεστάνουμε τη μοναξιά,
Μητέρα ο ουρανός γκρεμίστηκε στα δάκρυα των αθώων.»

 Στα πλαίσια της έρευνας μας διαβάσαμε το αφήγημα του Παπαδιαμάντη «Το μοιρολόγι της Φώκιας» το οποίο μας συγκίνησε ιδιαίτερα. Με αφορμή αυτό, ασχοληθήκαμε με το επόμενο μας θέμα.

 **ΘΡΗΝΟΙ ΚΑΙ ΜΟΙΡΟΛΟΓΙΑ**

 Ο θρήνος είναι πανάρχαιο είδος τραγουδιού το οποίο αρχικά εμφανίστηκε ως έκφραση πόνου για τον θάνατο αγαπημένου προσώπου, ενώ αργότερα προσέλαβε γενικότερο χαρακτήρα και εξελίχθηκε σε τρόπο έκφρασης οδύνης για εθνικές συμφορές ή μαζικές καταστροφές.

 Χαρακτηριστικά, αναφέρουμε το θρήνο του Αχιλλέα για τον θάνατο του Πάτροκλου, τον επιτάφιο θρήνο που ψάλλεται την Μεγάλη Παρασκευή και τους θρήνους που γράφτηκαν για την Άλωση της Κωνσταντινούπολης.

 Τα μοιρολόγια ,ένα είδος θρήνου, εκδήλωναν τον πόνο των βαρυπενθούντων ,αλλά και την πεποίθηση ότι υπάρχει μεταθανάτια ζωή. Γι’ αυτό και οι μοιρολογίστρες αναφέρονταν και στην μεταθανάτια ζωή του συγχωρεμένου.

**ΤΟ ΓΕΛΙΟ ΚΑΙ ΤΟ ΚΛΑΜΑ ΣΤΗΝ ΗΘΟΠΟΙΙΑ**

 Τι είναι ευκολότερο για έναν άνθρωπο να προσποιηθεί πως γελά ή πως κλαίει; Προφανώς το πρώτο.

 Ένας ηθοποιός μπορεί να γελάσει πειστικά μιμούμενος τους ήχους και τις γκριμάτσες του γέλιου. Πόσο εύκολα όμως μπορεί να κλάψει Αρκεί να μιμηθεί γκριμάτσες και ήχους; Όχι βέβαια! Χρειάζονται και… δάκρυα.
 Ακούστε λοιπόν μερικούς από τους τρόπους που χρησιμοποιούν οι ηθοποιοί για να κλάψουν:

* Σκέφτονται κάτι πολύ θλιβερό
* Κρατούν για ώρα ανοιχτά τα μάτια τους, που λόγω αφυδάτωσης αρχίζουν να δακρύζουν
* Χρησιμοποιούν ουσίες που προκαλούν δάκρυα (π.χ. μυρίζουν κρεμμύδια)
* Τρώνε κάτι καυτερό
* Ζητούν από κάποιον να τους χτυπήσει δυνατά. Τέλος απλούστερο και πιο σίγουρο:
* Στάζουν στα μάτια τους φυσιολογικό ορό.

Στα πλαίσια της εργασίας μας είχαμε την ευκαιρία να διευκρινίσουμε το περιεχόμενο ή τη σημασία διαφόρων εκφράσεων ,περιστατικών ή καταστάσεων που σχετίζονται με το θέμα μας. Ακολουθούν κάποια δείγματα **Το Τείχος των Δακρύων**

 Το Τείχος των Δακρύων είναι ίσως ο ιερότερος προσκυνηματικός τόπος των Εβραίων.Είναι ένα μέρος των εξωτερικών τειχών του ναού που έκτισε ο βασιλιάς Ηρώδης στη θέση του παλιού Ναού του Σολομώντα. (Ο παλιός ναός καταστράφηκε το 70 μ.Χ. από τους λεγεωνάριους του Ρωμαίου αυτοκράτορα Τίτο.)
 Κατά την οθωμανική περίοδο, το τείχος έγινε τόπος προσκυνήματος των Εβραίων, σημείο στο οποίο θρηνούσαν για την απώλεια του ναού τους και για αυτό οι ξένοι παρατηρητές το ονόμασαν Τείχος των Δακρύων.

 **Tο γέλιο της αρκούδας**
 Έκφραση που χρησιμοποιούμε για καταστάσεις που συνοδεύονται από άφθονο γέλιο. Τι είναι όμως το γέλιο της αρκούδας
Αναφέρεται στο σήκωμα των χειλιών και στην προβολή των δοντιών της αρκούδας όταν αυτή ετοιμάζεται να επιτεθεί στα θύματά της.
Η συγκεκριμένη σύνθετη γκριμάτσα μοιάζει με γκριμάτσα γέλιου ( αν εξαιρέσεις βέβαια τον τρομακτικό ήχο που τη συνοδεύει… )

 **Κροκοδείλια δάκρυα** Πολλές φορές οι κροκόδειλοι κρυμμένοι πίσω από θαμνώδη βλάστηση στις όχθες ποταμών παράγουν ήχους που μοιάζουν με κλάμα μωρού.
Με τον τρόπο αυτό ξεγελούν και παρασύρουν τα υποψήφια θύματά τους
που πλησιάζουν για να δουν τι συμβαίνει και καταλήγουν στο στόμα του φοβερού σαρκοφάγου.
 Η έκφραση κροκοδείλια δάκρυα χρησιμοποιείται για να δηλώσει το υποκριτικό κλάμα και την ψεύτικη συντριβή που έχουν ως στόχο να ξεγελάσουν .